b'\n_START_ARTICLE_\nS/S Lahtis\n_START_SECTION_\nVuodet 1866\xe2\x80\x931904\n_START_PARAGRAPH_\nSiipiratash\xc3\xb6yrylaiva Lahtis rakennettiin Crichtonin konepajalla Turussa vuonna 1865. Alus siirrettiin ositettuna P\xc3\xa4ij\xc3\xa4nteen rannalla sijaitsevalle V\xc3\xa4h\xc3\xa4-\xc3\x84ini\xc3\xb6n telakalle, Miss\xc3\xa4 se niitattiin uudelleen kokoon ja varusteltiin vesillelaskukuntoon. Kes\xc3\xa4kuussa 1866 se lopulta p\xc3\xa4\xc3\xa4si aloittamaan liikenteen Jyv\xc3\xa4skyl\xc3\xa4 - V\xc3\xa4\xc3\xa4ksy v\xc3\xa4lill\xc3\xa4 ja 1871 valmistuneen V\xc3\xa4\xc3\xa4ksyn kanavan my\xc3\xb6t\xc3\xa4 etel\xc3\xa4iseksi p\xc3\xa4\xc3\xa4tesatamaksi tuli Lahti.\n_START_SECTION_\nVuodet 1904\xe2\x80\x931928\n_START_PARAGRAPH_\nAlus koki kovia muutoksia 1904, kun sen omistaja vaihtui. Siipirattaat ja kone poistettiin, ja tilalle laitettiin kaksi potkuria, uudet h\xc3\xb6yrykoneet ja uusi kattila. Samalla kansirakenteet muuttuivat l\xc3\xa4hes t\xc3\xa4ysin. Aluksen nimeksi muutettiin S/S Lahti. Se upotettiin 1918 Heinolanrantaan mutta nostettiin ja kunnostettiin. Alus siirtyi reitille Lahti - Kuhmoinen\n_START_SECTION_\nVuodet 1928\xe2\x80\x931933\n_START_PARAGRAPH_\nLopetettuaan kulkunsa 1925 Lahti seisoi Heinolan rannassa vuoteen 1928, jolloin sen osti maanviljelij\xc3\xa4 Toivo Manninen._NEWLINE_Manninen muutti aluksen rahtialukseksi.\n_START_SECTION_\nVuodet 1933\xe2\x80\x931945\n_START_PARAGRAPH_\n1933 Lahti siirtyi Ilonimen Sahalle halkoproomuksi P\xc3\xa4ij\xc3\xa4nteelle. Aluksesta poistettiin kone ja kansirakenteet ja sen nimi vaihdettiin Iloniemi 6:ksi.\n_START_SECTION_\nVuodet 1945\xe2\x80\x931974\n_START_PARAGRAPH_\nIloniemi 6 upposi vanhuuttaan Tehinsel\xc3\xa4lle, mist\xc3\xa4 vuonna 1945 sen nostatti Edvard Saarinen. Saarinen kunnosti proomun ja nimesi sen Saari 2:ksi, jota k\xc3\xa4ytettiin ruoppausmassojen kuljetukseen. 1973 Lauri Pyk\xc3\xa4l\xc3\xa4inen osti proomun ja hinautti sen J\xc3\xa4ms\xc3\xa4njoen varrelta Keljonlahdelle, minne se my\xc3\xb6hemmin upposi t\xc3\xa4ydess\xc3\xa4 savilastissa.\n_START_SECTION_\nVuodet 1974\xe2\x80\x931990\n_START_PARAGRAPH_\nOstettuaan hylyn 1974, Risto H\xc3\xb6yl\xc3\xa4 tyhjensi proomun lapioimalla lastina olleen ruoppausj\xc3\xa4tteen pois. H\xc3\xa4n paikkasi rei\xc3\xa4t vedenpit\xc3\xa4viksi ja nosti aluksen pintaan. Lahtis-nimen saanut alus sai Wikstr\xc3\xb6m moottorin, mutta H\xc3\xb6yl\xc3\xa4 korvasi sen 1975 kattilalla ja h\xc3\xb6yrykoneella. Siipirattaat alus sai takaisin 1978. Aluksen osti 1984 P\xc3\xa4ij\xc3\xa4nteen Museoyhdistys P\xc3\xa4ij\xc3\xa4nne-museota varten, mutta museon j\xc3\xa4\xc3\xa4ty\xc3\xa4 toteutumatta, sen osti laivuri Hannu Hild\xc3\xa9n 1989. Hild\xc3\xa9n aikoi kunnostaa aluksen ja se nostettiin kuiville Jyv\xc3\xa4skyl\xc3\xa4n satamaan.\n_START_SECTION_\nVuodet 1990-2014\n_START_PARAGRAPH_\nAlus lojui kuivilla Jyv\xc3\xa4skyl\xc3\xa4n satamassa vuoteen 2003 asti, jolloin sit\xc3\xa4 varten perustettu yhdistys Lahtis - Siipiratas H\xc3\xb6yrylaivaseura ry osti aluksen Hild\xc3\xa9nilt\xc3\xa4 ja siir\xc3\xa4tti sen kahdessa osassa Vaajakosken Noukanniemeen miss\xc3\xa4 vuotta my\xc3\xb6hemmin aloitettiin aluksen korjaus. Tarkoituksena on saada Lahtis alkuper\xc3\xa4iseen asuunsa.\n_START_SECTION_\nVuodesta 2014\n_START_PARAGRAPH_\nKauko Sorjosen s\xc3\xa4\xc3\xa4ti\xc3\xb6 tuli Lahtis-laivan kunnostusprojektiin mukaan talvella 2014 ja osti aluksen s\xc3\xa4\xc3\xa4ti\xc3\xb6lle. 28.5.2014 alus siirrettiin kahdessa osassa Noukanniemest\xc3\xa4 Kauko Sorjosen s\xc3\xa4\xc3\xa4ti\xc3\xb6n J\xc3\xa4rvilinnaan Laukaaseen, miss\xc3\xa4 alus on tarkoitus kunnostaa vesillelaskukuntoon.\n_START_SECTION_\nLahtis-Siipiratas H\xc3\xb6yrylaivaseura\n_START_PARAGRAPH_\nLahtis - Siipiratas H\xc3\xb6yrylaivaseura on vuonna 2003 Jyv\xc3\xa4skyl\xc3\xa4ss\xc3\xa4 perustettu h\xc3\xb6yrylaivaperinnett\xc3\xa4 ja Lahtis-laivaan liittyv\xc3\xa4\xc3\xa4 perinnetietoa ja historiallista arvoa vaaliva yhdistys. Seuran tarkoituksena on yll\xc3\xa4pit\xc3\xa4\xc3\xa4, kunnostaa ja entist\xc3\xa4\xc3\xa4 Lahtis-nimist\xc3\xa4 h\xc3\xb6yrylaivaa, pit\xc3\xa4\xc3\xa4 aktiivisesti yhteytt\xc3\xa4 elinkeinoel\xc3\xa4m\xc3\xa4\xc3\xa4n, viranomaisiin, tiedotusv\xc3\xa4lineisiin sek\xc3\xa4 laivahistoriallista tiet\xc3\xa4myst\xc3\xa4 ja osaamista hallitseviin tahoihin. Yhdistys harjoittaa Lahtis-laivaa koskevaa julkaisutoimintaa ja tutkimusta sek\xc3\xa4 ker\xc3\xa4\xc3\xa4 ja s\xc3\xa4ilytt\xc3\xa4\xc3\xa4 laivaan liittyv\xc3\xa4\xc3\xa4 perinnetietoa. Toimintansa tukemiseksi yhdistys ker\xc3\xa4\xc3\xa4 j\xc3\xa4senmaksuja ja voi ottaa vastaan lahjoituksia ja testamentteja.'